РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

12 Број:400-3472/12

21. новембар 2012. године

Б е о г р а д

НАРОДНА СКУПШТИНА

 Одбор за финансије, републички буџет и контролу трошења јавних средстава, на седници одржаној 21. новембра 2012. године, размотрио је ПРЕДЛОГ ЗАКОНА О БУЏЕТУ РЕПУБЛИКЕ СРБИЈЕ ЗА 2013. ГОДИНУ СА ПРЕДЛОГОМ ОДЛУКЕ О ДАВАЊУ САГЛАСНОСТИ НА ФИНАНСИЈСКИ ПЛАН РЕПУБЛИЧКОГ ФОНДА ЗА ПЕНЗИЈСКО И ИНВАЛИДСКО ОСИГУРАЊЕ ЗА 2013. ГОДИНУ, ПРЕДЛОГОМ ОДЛУКЕ О ДАВАЊУ САГЛАСНОСТИ НА ФИНАНСИЈСКИ ПЛАН РЕПУБЛИЧКОГ ФОНДА ЗА ЗДРАВСТВЕНО ОСИГУРАЊЕ ЗА 2013. ГОДИНУ, ПРЕДЛОГОМ ОДЛУКЕ О ДАВАЊУ САГЛАСНОСТИ НА ФИНАНСИЈСКИ ПЛАН ФОНДА ЗА СОЦ㗈ЈАЛНО ОСИГУРАЊЕ ВОЈНИХ ОСИГУРАНИКА ЗА 2013. ГОДИНУ И ПРЕДЛОГОМ ОДЛУКЕ О ДАВАЊУ САГЛАСНОСТИ НА ФИНАНСИЈСКИ ПЛАН НАЦИОНАЛНЕ СЛУЖБЕ ЗА ЗАПОШЉАВАЊЕ ЗА 2013. ГОДИНУ, који је поднела Влада.

 Седници Одбор за финансије, републички буџет и контролу трошења јавних средстава је присуствовао мр Млађан Динкић, министар финансија и привреде.

 На основу члана 156. став 3. и 174. став 1. Пословника Народне скупштине, Одбор за финансије, републички буџет и контролу трошења јавних средстава подноси следећи

И З В Е Ш Т А Ј

I

 Одбор за финансије, републички буџет и контролу трошења јавних средстава је, већином гласова, одлучио да предложи Народној скупштини **да прихвати** Предлог закона о буџету Републике Србије за 2013. годину, у начелу.

II

 Одбор за финансије, републички буџет и контролу трошења јавних средстава је, већином гласова, одлучио да предложи Народној скупштини **да прихвати** Предлоге одлука о давању сагласности на финансијске планове за 2013. годину:

 1) Републичког фонда за пензијско и инвалидско осигурање,

 2) Републичког фонда за здравствено осигурање,

 3) Фонда за социјално осигурање војних осигураника,

 4) Националне службе за запошљавање.

III

 На основу члана 174. став 1. Пословника Народне скупштине, Одбор за финансије, републички буџет и контролу трошења јавних средстава је размотрио извештаје одбора Народне скупштине које су сходно члану 173. Пословника Народне скупштине доставили Одбору за финансије, републички буџет и контролу трошења јавних средстава, као надлежном Одбору, и то извештај:

* **Одбора за дијаспору и Србе у региону**, који у складу са

чланом 173. став 2. покреће иницијативу за подношење амандмана на члан 7. Предлога закона о буџету Републике Србије за 2013. годину који треба да гласи:

 "У члану 7. Предлога закона, раздео 3, глава 3.22 функција 410 у економској класификацији 421 "Стални трошкови" описни део ове класификације мења се и гласи:

"Део средстава ове апропријације намењен је преношењу ТВ програма из Србије у свет и унапређивању комуникације са дијаспором посредством интернета и нових технологија", а у економској класификацији 481 "Дотације невладиним организацијама" у описном делу ове класификације речи: "европским земљама и прекоокеанским земљама, замењују се речима: "и осталим земљама у свету где живи наша дијаспора, Матици исељеника и Срба у региону,".

 Одбор за дијаспору и Србе у региону је закључио да предложена формулација класификације 421 није потпуна и свеобухватна, па амандманом предлаже да се овај део описне класификације измени у смислу давања могућности коришћења нових технологија, којима се поспешује бржа и ефикаснија комуникација и сарадња са дијаспором у циљу боље и брже информисаности дијаспоре о збивањима у матици.

 У описном делу класификације 481. Одбор за дијаспору и Србе у региону сматра да треба наведене речи заменити адекватним у циљу уврштавања и оних земаља у којима живи наша дијаспора, а постојећом формулацијом није обухваћена.

 Такође, врши се допуна да се средства ове апропријације намене и Матици исељеника и Срба у региону, имајући у виду њен национални значај и улогу, коју је до сада имала у друштву, њен шездесеттрогодишњи рад и постојање огромну архивску грађу и друге посебности којима се издваја од осталих невладиних организација, а чије "преживљавање" без редовних финсијских средстава би било озбиљно угрожено.

 За известиоца Одбора за дијаспору и Србе у региону на седници Одбора за финансије, републички буџет и контролу трошења јавних средстава, одређен је Александар Чотрић, председник Одбора.

* **Одбора за образовање, науку, технолошки развој и**

**информатичко друштво**, који је у складу са чланом 173. став 2. Пословника Народне скупштине, одлучио је да предложи Одбору за финансије, републички буџет и контролу трошења јавних средстава да прихвати Предлог закона о буџету Републике Србије за 2013. годину, Раздео 24, Министарство просвете, науке и технолошког развоја, у начелу.

 За известиоца Одбора за образовање, науку, технолошки развој и информатичко друштво, на седници Одбора за финансије, републички буџет и контролу трошења јавних средстава, одређен је др Миодраг Стојковић, председник Одбора.

 За известиоца Одбора за финансије, републички буџет и контролу трошења јавних средстава на седници Народне скупштине одређена је Весна Ковач, председник Одбора.

 ПРЕДСЕДНИК ОДБОРА

 Весна Ковач